# Smernica č. 47/2017,ktorou sa určuje postup pri poskytovaní finančných prostriedkov na riešenie havarijných situácií

konsolidované znenie: Smernica č. 47/2021

Gestorský útvar: sekcia financovania regionálneho školstva ev. č.:2021/21676:2-A2301

tel.: 02/59 374 471

Ministerstvo školstva, vedy, výskumu a športu Slovenskej republiky (ďalej len „ministerstvo“) vydáva v súlade s § 4c zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon“) túto smernicu:

### Úvodné ustanovenia

* 1. Táto smernica upravuje
		1. náležitosti žiadosti o poskytnutie finančných prostriedkov na riešenie havarijných situácií (ďalej len „žiadosť“),
		2. postup zriaďovateľov škôl a zriaďovateľov školských zariadení[[1]](#footnote-1)) (ďalej len „zriaďovateľ“),
		3. postup regionálneho úradu školskej správy (ďalej len „regionálny úrad“).
	2. Finančné prostriedky na kapitálové výdavky na riešenie vzniknutých havarijných situácii sa neposkytujú zriaďovateľovi súkromnej školy.

### Náležitosti žiadosti a postup zriaďovateľa

* 1. Žiadosť obsahuje
		1. identifikačné údaje zriaďovateľa v rozsahu
			1. názov, adresa sídla, právna forma a meno, priezvisko a akademický titul štatutárneho orgánu, ak je zriaďovateľom právnická osoba,
			2. meno, priezvisko, rodné priezvisko, akademický titul, dátum narodenia, adresa trvalého pobytu, ak je zriaďovateľom fyzická osoba; ak je žiadateľom fyzická osoba-podnikateľ, aj miesto podnikania a identifikačné číslo,
		2. identifikačné údaje školy alebo školského zariadenia, pre ktoré sa finančné prostriedky žiadajú, v rozsahu
			1. názov,
			2. adresa sídla,
			3. identifikačné číslo organizácie,
		3. označenie havarijnej situácie podľa § 4c ods. 1 zákona,
		4. podrobný popis vzniknutej havarijnej situácie a príčiny jej vzniku,
		5. predpokladané nevyhnutné náklady na odstránenie havarijnej situácie,
		6. výšku finančných prostriedkov, ktorú na odstránenie havarijnej situácie môže zriaďovateľ poskytnúť z vlastných zdrojov,
		7. skutočnosti, či zriaďovateľ požaduje finančné prostriedky na riešenie havarijnej situácie aj od iného subjektu verejnej správy a ich výšku.
	2. Prílohami žiadosti sú
		1. doklad preukazujúci, že objekt, v ktorom vznikla havarijná situácia, je majetkom zriaďovateľa alebo školy a využíva sa na zabezpečenie výchovno-vzdelávacieho procesu,
		2. odôvodnené stanovisko právnickej osoby alebo fyzickej osoby, ktorá označila udalosť za havarijnú situáciu a doklad o jej spôsobilosti vydať také stanovisko,
		3. položkovitý rozpočet predpokladaných nevyhnutných nákladov na odstránenie havarijnej situácie vypracovaný nezávislou odborne spôsobilou osobou s jej podpisom a pečiatkou; cena práce, tovarov a služieb sa uvádza v eurách vrátane dane z pridanej hodnoty,
		4. fotodokumentácia havarijnej situácie, ktorá sa zasiela len elektronicky vo formáte JPG.
	3. Žiadosť spolu s prílohami predkladá zriaďovateľ v priebehu kalendárneho roka ministerstvu prostredníctvom príslušného regionálneho úradu.
	4. Žiadosť, ktorú zriaďovateľ nepredloží prostredníctvom príslušného regionálneho úradu, ministerstvo nezohľadňuje.

### Postup regionálneho úradu

* 1. Regionálny úrad vedie a aktualizuje
		1. zoznam havarijných situácií, ktorých riešenie si vyžaduje bežné výdavky a
		2. zoznam havarijných situácií, ktorých riešenie si vyžaduje kapitálové výdavky.
	2. Po doručení žiadosti zriaďovateľom regionálny úrad preskúma úplnosť žiadosti do desiatich pracovných dní od jej doručenia. Ak je žiadosť neúplná, vyzve bezodkladne zriaďovateľa na jej doplnenie a určí mu na to primeranú lehotu. Ak zriaďovateľ nedoplní žiadosť v určenej lehote, regionálny úrad žiadosť do zoznamu podľa odseku 1 nezaeviduje a písomne o tom oboznámi zriaďovateľa.
	3. Regionálny úrad preskúma úplnú žiadosť do desiatich pracovných dní odo dňa, kedy zistí, že žiadosť je úplná, či na základe údajov uvedených v žiadosti a jej prílohách ide o havarijnú situáciu. Ak nejde o havarijnú situáciu, žiadosť sa považuje za neopodstatnenú a regionálny úrad žiadosť do zoznamu podľa odseku 1 nezaeviduje, o čom písomne bezodkladne oboznámi zriaďovateľa.
	4. Ak na základe popisu vzniknutej havarijnej situácie a príčin jej vzniku nie je možné určiť, či došlo k porušeniu povinnosti zriaďovateľa školy pri hospodárení s majetkom školy alebo majetkom školského zariadenia podľa § 4c ods. 2 zákona, ministerstvo vyzve zriaďovateľa prostredníctvom regionálneho úradu, aby v určenej primeranej lehote predložil
		1. doklad o odbornom posúdení vzniknutej havarijnej situácie a príčin jej vzniku znalcom v príslušnom odbore alebo odvetví,
		2. doklad o vykonaní technickej kontroly alebo servisu,
		3. doklad o vykonaní opravy, údržby alebo obnovy majetku školy alebo majetku školského zariadenia, na ktorom vznikla havarijná situácia,
		4. iný doklad preukazujúci plnenie povinností pri riadnom hospodárení s majetkom školy alebo majetkom školského zariadenia, na ktorom vznikla havarijná situácia.
	5. Ak zriaďovateľ nepredloží doklady podľa odseku 4 v určenej lehote alebo ak regionálny úrad na základe týchto dokladov zistí, že došlo k porušeniu povinnosti podľa § 4c ods. 2 zákona, žiadosť sa považuje za neopodstatnenú a regionálny úrad žiadosť do zoznamu podľa odseku 1 nezaeviduje, o čom písomne bezodkladne oboznámi zriaďovateľa.
	6. Regionálny úrad zaeviduje údaje z opodstatnenej úplnej žiadosti do internetovej aplikácie na sledovanie požiadaviek na riešenie havarijných situácií. Zároveň písomne oznámi zriaďovateľovi túto skutočnosť a vyzve ho, aby bezodkladne oznámil príslušnému regionálnemu úradu skutočnosti, ktoré menia obsah žiadosti, ak o žiadosti ešte nebolo rozhodnuté.
	7. Regionálny úrad upraví na základe oznámenia zriaďovateľa požiadavku na výšku finančných prostriedkov na riešenie havarijnej situácie, ak o žiadosti ešte nebolo rozhodnuté a požiadavka na výšku finančných prostriedkov na riešenie havarijnej situácie sa do vydania rozhodnutia zmenila.
	8. Ak ministerstvo zriaďovateľovi pridelí finančné prostriedky, regionálny úrad písomne oznámi zriaďovateľovi výšku pridelených finančných prostriedkov na riešenie havarijnej situácie do 15 dní od ich pridelenia ministerstvom.

### Zrušovacie ustanovenie

Zrušuje sa smernica č. 29/2013, ktorou sa určuje postup pri poskytovaní finančných prostriedkov zriaďovateľom škôl na riešenie havarijných situácií.

### Účinnosť

Táto smernica nadobúda účinnosť 1. septembra 2017.

Smernica č. 47/2021 nadobudla účinnosť 1. januára 2022.

#

**minister**

**Obsah**

[Smernica č. 47/2017, ktorou sa určuje postup pri poskytovaní finančných prostriedkov na riešenie havarijných situácií 1](#_Toc490053541)

[Čl. 1 Úvodné ustanovenia 1](#_Toc490053542)

[Čl. 2 Náležitosti žiadosti a postup zriaďovateľa 1](#_Toc490053543)

[Čl. 3 Postup okresného úradu v sídle kraja 2](#_Toc490053544)

[Čl. 4 Zrušovacie ustanovenie 3](#_Toc490053545)

[Čl. 5 Účinnosť 3](#_Toc490053546)

 [4](#_Toc490053547)

1. ) § 4c ods. 1, § 6 ods. 1 a § 6a ods.1 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov. [↑](#footnote-ref-1)